EELNÕU
18.08.2026

Keskkonnaseadustiku üldosa seaduse, maapõueseaduse ja tööstusheite seaduse muutmise seadus

§ 1. Keskkonnaseadustiku üldosa seaduse muutmine

Keskkonnaseadustiku üldosa seaduses tehakse järgmised muudatused:

1) paragrahvi 402 pealkirja täiendatakse pärast sõna „isikuandmed“ tekstisaoaga „, nende avalikustamine“;

[bookmark: para40b2lg1]2) paragrahvi 402 täiendatakse lõigetega 11–14 järgmises sõnastuses:
„(11) Keskkonnaotsuste infosüsteemis avalikustatakse füüsilise isiku nimi keskkonnainfo avalikustamise eesmärgil, keskkonnaotsuste ja keskkonnakasutuse läbipaistvuse tagamiseks, avaliku kontrolli võimaldamiseks ning keskkonnakasutusest mõjutatud isikute õiguste kaitseks.
 
(12) Füüsilise isiku nime võib avalikustada kuni ühe aasta jooksul pärast selle menetluse lõppemist, dokumendi kehtivuse või õiguse lõppemist või kohustuse täitmist, millega seoses nimi on keskkonnaotsuste infosüsteemi kantud. Keskkonnaotsuste infosüsteemi põhimääruses võib sätestada lühema avalikustamise tähtaja.

(13) Keskkonnamõju hindamise juhteksperdi ja eksperdirühma liikme ning keskkonnamõju strateegilises hindamises osalenud eksperdi nimi on avalik koos asjaomase keskkonnamõju hindamise või keskkonnamõju strateegilise hindamise andmete ja dokumentidega, nende avalikustamise ajal.

(14) Füüsilise isiku nime avalikustamise täpsustatud tähtajad ning käesoleva paragrahvi lõikes 12 nimetatud tähtaja arvestamise alused sätestatakse keskkonnaotsuste infosüsteemi põhimääruses.“;

3) paragrahvi 42 lõige 1 muudetakse ja sõnastatakse järgmiselt:
„(1) Keskkonnaloa taotluses märgitakse:
1) taotleja nimi ja isikukood või registrikood;
2) taotleja kontaktandmed;
3) taotleja kontaktisiku nimi ja kontaktandmed;
4) taotluse selgelt sõnastatud sisu;
5) kavandatava tegevuse eesmärk ja põhjendus;
6) kavandatava tegevuse iseloomustus;
7) andmed tekkida võiva keskkonnahäiringu ja selle tekkepiirkonna kohta, sealhulgas käitise või tegevuskoha täpne asukoht ja asukoha kirjeldus;
8) andmed kasutatava tehnoloogia ja seadmete kohta;
9) muud asjaolud, mis võivad mõjutada taotletavast tegevusest lähtuva keskkonnariski suurust;
10) meetmed keskkonnariski vähendamiseks;
11) keskkonnaseire kava ja andmed keskkonnaseireks kasutatavate seadmete kohta;
12) loa taotletav kehtivusaeg;
13) taotluse number, selle esitamise kuupäev ja taotluse esitanud isiku nimi;
14) muud seadusega või käesoleva paragrahvi lõike 7 alusel kehtestatud õigusaktiga nõutavad andmed.“;

4) seadust täiendatakse §-ga 421 järgmises sõnastuses:
„§ 421. Keskkonnaloa taotluse nõuetekohaseks tunnistamine

(1) Loa andja hindab 21 päeva jooksul keskkonnaloa taotluse saamisest arvates, kas taotlusega on esitatud õigusaktidega nõutud andmed ja dokumendid ning taotlus on ilmsete vastuoludeta.

(2) Kui keskkonnaloa taotlus vastab õigusaktides sätestatud nõuetele ja on ilmsete vastuoludeta, tunnistab loa andja taotluse nõuetekohaseks ja teavitab sellest taotlejat käesoleva paragrahvi lõikes 1 nimetatud tähtaja jooksul.

(3) Kui keskkonnaloa taotlus ei sisalda õigusaktides nõutud andmeid ja dokumente või selles esineb ilmseid vastuolusid, määrab loa andja taotluse esitajale tähtaja puuduste kõrvaldamiseks, arvestades puuduste laadi ja kõrvaldamiseks vajalike andmete kättesaadavust, kuid mitte lühema kui 14 päeva, ning osutab taotluses esinevatele puudustele kirjalikult.

(4) Muudetud taotluse läbivaatamisele kohaldatakse käesoleva paragrahvi lõikes 1 sätestatut.

(5) Kui taotleja soovib keskkonnaloa taotluse nõuetekohasuse hindamise ajal taotlust muuta, esitab ta loa andjale muudatuste kirjelduse. Loa andja otsustab seitsme päeva jooksul muudatuse kirjelduse saamisest arvates, kas taotluse muutmine on võimalik või tuleb esitada uus taotlus.

(6) Kui loa taotleja esitab keskkonnaloa taotluse nõuetekohasuse hindamise ajal sama käitise või tegevuskoha kohta uue keskkonnaloa taotluse või keskkonnaloa muutmise taotluse, hindab loa andja taotlusi eraldi, kui taotluste ühendamine ei ole otstarbekas ega võimalda efektiivsemat menetlust.

(7) Lisaks seaduses sätestatud juhtudele jätab loa andja keskkonnaloa taotluse läbi vaatamata, kui:
1) taotleja ei ole tähtajaks puudusi kõrvaldanud ega taotlenud tähtaja pikendamist;
2) taotleja on taotlust kaks korda parandanud ja uuesti esitanud, kuid puudused ei ole kõrvaldatud.“;

5) paragrahvi 49 lõigetes 1 ja 2 asendatakse sõnad „nõuetekohase taotluse saamisest“ sõnadega „taotluse nõuetekohaseks tunnistamisest“;

6) paragrahvi 49 lõige 11 muudetakse ja sõnastatakse järgmiselt:
„(11) Keskkonnaloa andmise otsustamise tähtaeg peatub menetluse käigus selgunud taotluses ilmnenud menetlust takistavate puuduste kõrvaldamise ajaks.“;

7) paragrahvi 49 täiendatakse lõikega 12 järgmises sõnastuses:
(12) Taotluse nõuetekohaseks tunnistamine ei välista taotluse täpsustamiseks vajalike andmete küsimist menetluse käigus.“;

8) paragrahvi 49 lõikes 3 asendatakse arv „20“ arvuga „30“ ja sõnad „nõuetekohase taotluse saamisest“ sõnadega „taotluse nõuetekohaseks tunnistamisest“;

9) paragrahvi 49 täiendatakse lõigetega 6–11 järgmises sõnastuses:
„(6) Kui taotleja soovib keskkonnaloa taotluse menetlemise ajal taotlust muuta, esitab ta loa andjale muudatuste kirjelduse. Loa andja otsustab 14 päeva jooksul muudatuse kirjelduse saamisest arvates, kas taotluse muutmine on käimasolevas menetluses võimalik. Keskkonnaloa andmise otsustamise tähtaeg peatub otsuse tegemiseni.

(7) Kui loa andja otsustab, et taotluse muutmine on käimasolevas menetluses võimalik, arvestab ta muudatuste kirjelduses esitatud muudatusi menetluses või määrab taotlejale tähtaja muudetud taotluse esitamiseks.

(8) Kui loa andja otsustab, et taotluse muutmine ei ole käimasolevas menetluses võimalik, määrab loa andja taotlejale tähtaja, mille jooksul peab taotleja teatama, kas ta soovib menetlust jätkata taotlust muutmata või esitada uue taotluse. 

(9) Kui taotleja teatab soovist esitada uus taotlus, määrab loa andja talle tähtaja uue taotluse esitamiseks. Uue taotluse esitamisel lõpetab loa andja varem esitatud taotluse menetlemise. Kui taotleja ei esita käesoleva paragrahvi lõikes 8 nimetatud teadet või uut taotlust määratud tähtaja jooksul, jätkab loa andja varem esitatud taotluse menetlemist.

(10) Keskkonnaloa andmise otsustamise tähtaja kulgemine peatub käesoleva paragrahvi kohaselt taotlejale muudetud taotluse, teate või uue taotluse esitamiseks määratud tähtaja jooksul kuni vastava teate või taotluse esitamiseni.

(11) Kui taotleja esitab keskkonnaloa taotluse menetlemise ajal sama käitise või tegevuskoha kohta uue keskkonnaloa taotluse või keskkonnaloa muutmise taotluse, otsustab loa andja, kas taotlusi on menetluse eset ja taotluste omavahelist seost arvestades võimalik menetleda samaaegselt või tuleb taotlejal otsustada, millise taotluse menetlemist ta soovib jätkata. Kui taotlusi ei ole võimalik samaaegselt menetleda, määrab loa andja taotlejale tähtaja, mille jooksul peab taotleja teatama, millise taotluse menetlemist ta soovib jätkata.“;

10) paragrahvi 53 lõike 1 punkti 2 tunnistatakse kehtetuks;

11) paragrahvi 53 lõike 1 punkt 3 muudetakse ja sõnastatakse järgmiselt:
„3) käitise või tegevuskoha asukoht;“.

§ 2. Maapõueseaduse muutmine

Maapõueseaduse § 52 lõikes 2 asendatakse tekstiosa „nõuetekohase taotluse saamisest“ tekstiosaga „taotluse nõuetekohaseks tunnistamisest“.

§ 3. Tööstusheite seaduse muutmine

Tööstusheite seaduses tehakse järgmised muudatused:

1) paragrahvi 37 lõigetes 1 ja 2 asendatakse tekstiosa „nõuetekohase taotluse saamisest“ tekstiosaga „taotluse nõuetekohaseks tunnistamisest“;

2) paragrahvi 37 lõige 7 tunnistatakse kehtetuks.

§ 4. Seaduse jõustumine

Käesolev seadus jõustub 2027. aasta 1. aprillil.

